বুলু যে-বাড়িটার দোতলায় থাকে তার মালিক এক ইহুদির কাছে বাড়িটা বিক্রি করে সুইজারল্যান্ডে চলে গেছে। ফ্রাংকো ইহুদি হলেও ধর্ম-টর্ম খুব একটা মানে না। ফ্রাংকোর মিলান শহরে বেশ কয়েকটা বার আর কফিশপ রয়েছে। সে সান দোনাতোতে খুব একটা আসে না। ফ্রাংকো ওর বারের রাশিয়ান কর্মচারী লুসিয়ানাকে কম ভাড়ায় এখানে থাকতে দিয়েছে। কেয়ারটেকার হিসেবে কাউকে রাখলেও ফ্রাংকোকে বেতন দিতে হতো। তার চেয়ে নিজের কর্মচারী রাখলে মন্দ কী! মাসে-দুমাসে ইচ্ছা হলো তো লুসিয়ানার সঙ্গে সময় কাটানো গেল বিনা পয়সায়। বাড়িটা দেখাও হলো। ফ্রাংকো ব্যবসাটা বেশ ভালো বোঝে। মধ্যবয়সী লুসিয়ানা দেখতে আহামরি গোছের সুন্দরী না হলেও একেবারে ফেলে দেওয়া যায় না। শরীর-স্বাস্থ্যে লুসিয়ানা যেন বর্ষাকালে নতুন পানির সঙ্গে বেড়ে ওঠা ধনচে গাছ। লকলকে তার আগাপাশতলা।